Mil-lum il-palazz presidenzjali fi pjazza San Ġorġ fil-Belt Valletta ser jintuża bħala sfond ta’ proġettazzjoni diġitali 3D li saret mill-istudenti tal-Mcast taħt id-direzzjoni ta’ Paul Camilleri. Il-proġett huwa wieħed minn sensiela ta’ proġetti li l-Fondazzjoni Valletta 2018 taħt it-tmexxija ta’ Jason Micallef qed tagħmel biex tirreġenera l-Belt Kapitali mill-aspetti kollha tagħha biex il-qofol jintlaħaq tlett snin oħra. Iċ-Chairman tal-Fondazzjoni Jason Micallef qal li l-proġetti huma maħsuba biex iħallu wirt li jkun jista’ jitgawda anke wara l-2018 meta l-Belt Valletta tkun il-Belt Ewropea tal-Kultura. Spjega wkoll liż-żgħażagħ artisti ser jingħataw l-ispazju li jenħtieġu biex il-pubbliku jkun jista’ japprezza x-xogħlijiet tagħhom. Il-proġettazzjoni diġitali saret minn 40 student tal-Mcast li qattgħu ħafna mill-ħin tagħhom jippjanawha u jaħdmuha. Il-proġettazzjoni titratta l-Milied Malti fi sfond storiku u Ewropew. L-istorja tal-familja sagra tħalltet ma tqassim tar-riġali minn Santa Klaws. L-istudenti tal-Mcast irnexxielhom jippjanaw ix-xogħol tagħhom tant tajjeb li s-sinkronizzazzjoni ma saritx biss mal-mużika iżda anke mal-arkitettura tal-faċċata tal-palazz tant li t-twieqi u l-bibien kienu integrati bħallikieku huma parti mill-progettazzjoni nfisha. presidenzjali Is-Segretarju Palamentari responsabbli mill-kultura Hose Herrera qal li l-Ministeru fl-aħħar xahrejn approva aktar minn 18-il inizjattiva kulturali li 14 minnhom ser isiru fil-Belt Kapitali. Herrera qal li l-proġetti ser isiru kemm bi flus diretti tal-Gvern, b’għajnuna mill-Unjoni Ewropea u anke bi sħab mal-privat. Spjega wkoll li din is-sena l-Belt Valletta hija waħda miż-żoni kummerċjali li jngħatat spinta ‘l quddime. Il-proġettazzjoni li fiha sitt minuti ser issir kuljum filgħaxija sas-26 tax-xahar. Il-proġettazzjoni ser issir kull siegħa mis-sitta u nofs ‘il quddiem biex f’lejlet l-ewwel tas-sena ser issir sitt minuti qabel nofs illlejl u marbuta magħha ser ikunu hemm il-countdown.